พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ กองบัญชาการทหารสูงสุด กระทรวงกลาโหม (ฉบับที่ 2) พ.ศ. 2536
พระราชกฤษฎีกา
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองทัพอากาศ
กองบัญชาการทหารสูงสุด กระทรวงกลาโหม (ฉบับที่ ๒)
พ.ศ.
๒๕๓๖
 

ภูมิพลอดุลยเดช
ป.ร.
ให้ไว้
ณ วันที่ ๒๖ เมษายน พ.ศ. ๒๕๓๖
เป็นปีที่
๔๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย และมาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม (ฉบับที่ ๒) พ.ศ. ๒๕๓๖

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

มาตรา ๓
ให้ยกเลิกความใน (๖) ของมาตรา ๕ แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๓๔ และให้ใช้ความต่อไปนี้แทน
(๖) กรมส่งกำลังบำรุงทหารอากาศ มีหน้าที่วางแผน
อำนวยการ ประสานงาน กำกับการ ควบคุม และดำเนินการเกี่ยวกับการส่งกำลังบำรุง
และทรัพย์สินของทางราชการ วิจัยและพัฒนาเกี่ยวกับกิจการสายพัสดุ
กับมีหน้าที่ให้การฝึก ศึกษา
และควบคุมตรวจตรากิจการในสายวิทยาการฝ่ายส่งกำลังบำรุง
เหล่าทหารแผนที่และเหล่าทหารพัสดุ

มาตรา ๔
ให้ยกเลิกความใน (๑๗) ของมาตรา ๕
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ. ๒๕๓๔ และให้ใช้ความต่อไปนี้แทน
(๑๗) กรมพลาธิการทหารอากาศ มีหน้าที่ในการสร้าง
ซ่อม และดัดแปลงพัสดุสายพลาธิการ การบริการสายพลาธิการ
ดำเนินกิจการพัสดุสายพลาธิการ วิจัยและพัฒนาเกี่ยวกับกิจการสายพลาธิการ
กับมีหน้าที่ให้การฝึก ศึกษา และควบคุมตรวจตรากิจการในสายวิทยาการเหล่าทหารพลาธิการ


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรแก้ไขเพิ่มเติมหน้าที่ของกรมส่งกำลังบำรุงทหารอากาศและกรมพลาธิการทหารอากาศเสียใหม่
เพื่อโอนหน้าที่ในการวิจัยและพัฒนาเกี่ยวกับกิจการสายพัสดุและหน้าที่ในการให้การฝึก
ศึกษา และควบคุมตรวจตรากิจการในสายวิทยาการเหล่าทหารพัสดุของกรมพลาธิการทหารอากาศ
ให้แก่กรมส่งกำลังบำรุงทหารอากาศ ให้ตรงตามสายการปฏิบัติงาน
จึงจำเป็นต้องตราพระราชกฤษฎีกานี้





































ปฐมพร/จัดทำ
๒๕
มกราคม ๒๕๕๐

[๑]
ราชกิจจานุเบกษา เล่ม ๑๑๐/ตอนที่ ๖๐/ฉบับพิเศษ หน้า ๑/๗ พฤษภาคม ๒๕๓๖